19 साल की उम्र में ट््वंटी-20 पदार्पण करने वाले भारत के सबसे युवा खिलाड़ी बने रिषभ पंत छठे नंबर पर उतरे और उन्होंने तीन गेंदों में नाबाद छह रन बनाए जबकि आखिरी गेंद पर रन आउट हुए हार्दिक पांड्या ने चार गेंदों में एक छक्के के सहारे 11 रन बनाए। भारत को पारी के दूसरे ओवर में कप्तान विराट के रन आउट होने से झटका लगा लेकिन राहुल और रैना ने दूसरे विकेट के लिए 6.1 ओवर में 61 रन, रैना और धोनी ने तीसरे विकेट के लिए 6.1 ओवर में 55 रन और धोनी तथा युवराज ने चौथे विकेट के लिए मात्र 4.4 ओवर में 57 रन की साझेदारी कर डाली। रैना ने अपना अर्धशतक 39 गेंदों में और धोनी ने 32 गेंदों में पूरा किया। भारत के 100 रन 12.1 ओवर में पूरे हुए जबकि अगले 102 रन 7.5 ओवर में ही पूरे हो गए। भारत ने आखिरी पांच ओवर में 70 रन बटोरे जिससे उसने सीरीज में पहली बार 200 का आंकड़ा पार कर लिया। रैना ने टाइमल मिल्स पर एक छक्का, जॉर्डन पर दो छक्के, आदिल राशिद पर एक छक्का और मोइन अली पर एक छक्का लगाया। राहुल ने अली पर छक्का जड़ा। धोनी ने राशिद और लियाम प्लंकेट पर एक-एक छक्का लगाया। युवराज ने जॉर्डन पर तीन छक्के जड़े। पांड्या ने भी जॉर्डन पर आखिरी ओवर में छक्का लगाया। ऐसा लग रहा था कि विराट को रन आउट करने का कहर जॉर्डन पर टूट पड़ा और उनकी गेंदों पर कुल छह छक्के पड़े। जॉर्डन चार ओवर में 56 रन लुटाकर सबसे मंहगे साबित हुए। जॉर्डन, मिल्स, लियाम प्लंकेट बेन स्टोक्स को एक-एक विकेट मिला।